Laura Bush

**Laura Lane Welch Bush** (rođena 4. novembra 1946.) jeste supruga 43. predsjednika Sjedinjenih Američkih Država, Georgea W. Busha. Bila je prva dama SAD-a od 2001. do 2009. Diplomirala je na Univerzitetu Souther Methodist 1968. godine iz oblasti obrazovanja te je kasnije počela raditi kao nastavnica u osnovnoj školi. Nakon što je magistrirala iz oblasti bibliotekarstva na Univerzitetu Texasa u Austinu, počela je raditi kao bibliotekarka. Georgea W. Busha je upoznala 1977. godine a par se vječao godinu kasije. Imaju dvije kćerke-blizance rođene 1981. godine.

Bushova politička karijera počela je od njihovog vjenčanja. Bila je uz njega tokom njegove neuspješne kampanje 1978. za mjesto u Kongresu SAD, a i kasnije tokom uspješne kampanje kada je postao guverner savezne države Texas. Kao prva dama Texasa, Bush je implementirao mnoge inicijative iz oblasti zdravstva, obrazovanja i pismenosti. Godine 1999. ona je pomagala svom suprugu u predsjedničkoj kampanji na mnoge načine, a jedan od najmarkantnijih bilo je ključno obraćanje na Republikanskoj nacionalnoj konvenciji 2000, kada je zadobila pažnju cijele SAD. Postala je prva dama nakon što je njen suprug porazio demokratu Ala Gorea na predsjedničkim izborima 2000. godine.

Prema Gallupovom istraživanju, Laura je jedna od najpopularnijih prvih dama SAD. Tokom svog mandata, bila je uključena kako u nacionalna tako i u međunarodna dešavanja. Nastavila je da unaprijeđuje svoje interese u obrazovanju i pismenosti, naročito osnivanjem polugodišnjeg Nacionalnog festivala knjige 2001. i inicijativama za poboljšanje obrazovanja u svijetu. Također se zalagala i za rješavanje problema kojima se susreću žene, kroz kampanju *The Heart Truth* (povećanje svijesti od rizika bolesti srca kod žena) i organizaciju Susan G. Komen for the Cure koja se bori protiv raka dojki. Na putovanjima po svijetu, predstavljala je SAD, a fokusirala se na povećanje svijesti stanovništva na rizik od side/HIV-a i malarije. U maju 2010. Laura je objavila svoje memoare pod nazivom *Spoken from the Heart* (*Rečeno iz srca*), nakon čega je uslijedila promocija na nacionalnom nivou. Bush je i članica Odbora koji dodjeljuje Jeffersonovu nagradu za javnu službu.

## Djetinjstvo i karijera 
[thumb|lijevo|Laura i George W. Bush sa kćerkama [Jenna Bush Hager|Jennom i Barbarom Bush, Kennebunkport, 1990]]
Laura Lane Welch rođena je 4. novembra 1946. u teksaškom gradu Midlandu, kao jedino dijete Harolda Welcha (1912–1995) i Jenne Louise Hawkins Welch (rođene 1919). Ona je engleskog porijekla. Njen otac je bio građevinar, a kasnije je prešao u oblast razvoja nekretnina, dok je njena majka radila u računovodstvu u firmi njenog oca. U djetinjstvu, roditelji su je ohrabrivali da što više čita, što je postepeno zavoljela. Jedne prilike je izjavila, *naučila sam kako je važno čitati, od moje majke još u svom djetinjstvu. Dok sam bila mala, majka mi je čitala priče. Voljela sam knjige i od tada sam redovno išla u biblioteku. Ljeti, voljela sam provoditi poslijepodneva u biblioteci, čitajući. Uživala sam u knjigama poput "Mala kuća u preriji" i "Mala žena", te mnogim drugima... Čitanje donosi radost tokom cijelog života*. Bush je također navela da je njena srednjoškolska nastavnika, Charlene Gnagy, uveliko inspirirala njeno zanimanje za oblast obrazovanja.

Pohađala je osnovnu školu *James Bowie*, srednju školu *San Jacinto Junior* te srednju školu *Robert E. Lee* u Midlandu. U školi *Lee* je maturirala 1964. godine, te se upisala na Univerzitet Southern Methodist u Dallasu, gdje je bila članica udruženja Kappa Alpha Theta. Na fakultetu je studirala obrazovanje, te je diplomirala 1968. godine.

Navečer, 6. novembra 1963. Laura Welch je doživjela saobraćajnu nesreću, udarivši u drugi automobil, čiji je vozač preminuo. Uzrok nesreće je bio što je ona neoprezno prošla pored znaka *stop* ne zaustavivši se. Poginuli vozač bio je njen bliski prijatelj i školski kolega Michael Dutton Douglas. Po nekim nagađanjima, Douglas je jedno vrijeme bio i Laurin dečko. Welch i njen suvozač, oboje su imali 17 godina, nisu imali većih ozljeda. Prema izvještaju o nesreći koji je objavio grad Midland 2000. godine, a nakon zahtjeva za pristup informacijama, Laura nije bila optužena za izazivanje nesreće. Portparol Busheve je izjavio: *Bila je to veoma tragična nesreća koja je duboko potresla obje porodice i bila je vrlo bolna za sve učesnike, uključujući i širu javnost* U svojoj knjizi *Rečeno iz srca* o nesreći je napisala da je zbog nje izgubila vjeru *na mnogo godina*.

Nakon što je diplomirala na fakultetu, počela je karijeru kao nastavnica u osnovnoj školi Longfellow u nezavisnom školskom distriktu Dallasa. Zatim je predavala tri godine u osnovnoj školi *John F. Kennedy*, u nezavisnom školskom distriktu Houston, u istoimenom gradu sve do 1972. godine.

Godine 1973. Welch je postigla magistarski stepen iz bibliotekarstva na Univerzitetu Texasa u Austinu. Ubrzo nakon toga se zaposlila kao bibliotekarka na odjeljenju *Kashmere Gardens* javne biblioteke Houston. Naredne godine, preselila se nazad u Austin te je tamo počela raditi također kao bibliotekarka u osnovnoj školi *Dawson*, u nezavisnom školskom distriktu Austin, sve do 1977. godine. U jednom razgovoru sa djecom 2003. godine osvrnula se na svoju karijeru i iskustvo, rekavši: *Radila sam kao nastavnica i bibliotekarka i naučila kako je važno čitanje u školama i u životu*

## Brak i porodica 
Upoznala je Georgea Busha u julu 1977. kada su ih njihovi zajednički prijatelji Joe i Jan O'Neill pozvali na roštilj u dvorištu svoje kuće. Krajem septembra 1977. George ju je zaprosio, a vječali su se 5. novembra iste godine u Prvoj ujedinjenoj metodističkoj crkvi u Midlandu, istoj crkvi u kojoj je ona krštena. Za svoje vjenčanje, kupila je sivu haljinu sa dvije nijanse. Par je proveo medeni mjesec u  Cozumelu, u Meksiku.

Godinu nakon vjenčanja, par je počeo kampanju povodom Georgeve kandidature za Kongres SAD-a 1978. Prema Georgu Bushu, kada ju je on zaprosio, ona je odgovorila: *Da, ali samo ako mi obećaš da nećeš nikada napraviti nikakav govor za izbornu kampanju*. Ubrzo, ona je popustila, te je održala prvi govor za njega 1978. na stepenicama sudnice u Muleshoeu. Nakon što je tijesno pobijedio na primarnim izborima za nominaciju ispred Republikanske stranke, izgubio je na općim izborima.

Laura je pokušavala zatrudniti tri godine, ali nisu uspjeli. Tek 25. novembra 1981. Laura je rodila dvojajčane blizanke Barbaru i Jennu. Blizanke su rođene pet sedmica prerano pomoću hitnog carskog reza, jer se kod Laure razvila, po život opasna, pred-eklampsija (toksemija). Blizanke su maturirale u srednjoj školi 2000. i upisale se 2004. na Univerzitet Yale (Barbara) i Univerzitet Texasa u Austinu (Jenna). Do danas, Busheva je jedina prva dama SAD-a koja je rodila blizance.

## Reference 
Kategorija:Prve dame Sjedinjenih Američkih Država
Kategorija:Rođeni 1946.
Kategorija:Biografije, Midland (Texas)
Kategorija:Živi ljudi